Spøkelset lever godt i Norges Bank
Den gjenstridige prisveksten sprer fortsatt uhygge.  I januar var den underliggende prisveksten 5,3 prosent, målt mot samme tid i fjor. Norges Bank er fortsatt langt unna målet om rundt 2 prosent årlig prisvekst over tid.  Torsdag kveld holder sentralbanksjef Ida Wolden Bache den tradisjonsrike årstalen i Norges Bank. Her legger hun frem sentralbankens syn på stoda – en slags foreldresamtale for norsk økonomi. Hun har mer enn vanlig å snakke om. Professor Ragnar Torvik ved NTNU ser ingen grunn til at Bache skal deppe i talen, til tross for at det ikke går så bra med prisveksten.  Det gjelder å heve blikket. – Til tross for 14 renteøkninger på rad er arbeidsmarkedet veldig bra. Dette viser at Norges Bank prioriteter lav ledighet høyt og bruker lang tid på å få ned prisveksten, sier han. Torvik leder regjeringens finanspolitiske ekspertutvalg, som gir råd om den økonomiske politikken. Støre håper Høy rente, høy prisvekst og lønnsvekst som henger etter. Det er dyrtid for norske familier.  Det har politiske konsekvenser. Mandag møtte statsminister Jonas Gahr Støre (Ap) partene i arbeidslivet før vårens lønnsoppgjør. De snakket om sine håp. – Vi snakket om hvordan de økonomiske utsiktene er, at det er håp om at vi skal se priser og renter som er på vei ned, at det er håp om at vi kan få økt kjøpekraft hos folk, sa han til NTB. Vil Wolden Baches tale styrke håpet? Spøkelset lever Foran årstalen i fjor skrev E24 en artikkel med tittelen «I årstalen må Bache gravlegge et gammelt spøkelse». Spøkelset var den høye prisveksten.  Spøkelset er tilbake etter sist å ha vist seg på 1980-tallet. I årene 1970–1988 var prisveksten over 5 prosent hvert år, unntatt ett år. Spøkelset ble ikke gravlagt for ett år siden, og det er her fortsatt.  Dette til tross for at den årlige underliggende prisveksten har sunket fra 6,4 prosent i januar i fjor til 5,3 prosent i januar i år. Priskrigere i alle land Bache kan trøste seg med at hun ikke er alene. I hele den vestlige verden har prisveksten lenge ligget over sentralbankenes mål.  Torvik sier en utenlandsk cocktail med flere ingredienser har drevet den opp. – Ut av pandemien ble varekjedene fra Kina forstyrret. Invasjonen i Ukraina førte til høyere energipriser. Denne uroen førte til at små valutaer svekket seg ved at de globale pengestrømmene søkte mot store valutaer som dollar og euro, sier han. Små land med små valutaer er også de med størst handel. – Kronen har svekket seg i to år, slik at importen er blitt dyrere og har holdt norsk prisvekst høy. Det er begrenset hva Norges Bank kunne ha gjort med dette, uten å sette renten enda høyere, sier Torvik. Høyere prisvekst og høyere rente Ved årstalen i februar fjor spådde Norges Bank at den underliggende prisveksten skulle bli 5,2 prosent i fjor, regnet som vekst fra gjennomsnittet året før.  Den endte på 6,2 prosent. Det var den høyeste veksten som var målt siden beregningen av underliggende prisvekst startet i 2001.  Norges Bank så nok hvor det bar underveis, og rentetoppen beveget seg raskt oppover i fjor: Samtidig skrev Norges Bank: «Renten er trolig nær det nivået som skal til for å få prisveksten ned til målet innen rimelig tid.» Lenge på toppen Dermed nådde trolig styringsrenten toppen i desember. Den ser ut til å bli der oppe i nesten hele 2024. – Prisveksten har vist seg seig å få ned, sier Torvik. Han minner om at stemmer i debatten har beskyldt Bache for å ta for hardt i med økt rente. – Hadde de holdt renten lavere, ville problemet med høy prisvekst vært enda større. Kronestyrkelsen etter renteøkningen i desember viser at renten virker på kronekursen. Dermed virker den også på prisveksten gjennom billigere import, sier Torvik. Boligrente på topp Boligrenten er det som teller for vanlige folk. Den når sitt toppnivå i disse dager når bankenes varslingsfrist på to måneder utløper.  Norges Banks anslag i år er 5,7 prosent i gjennomsnitt, stort sett flatt gjennom hele året. Det er betydelig høyere enn i fjor.  Statsminister Støre må i alle fall vente til neste år før hans håp om «renter på vei ned» blir oppfylt så det monner. Under talen sitter trolig Støre på først rad. Bache kan sende ham håp fra bankens siste prognoser: Lønnsveksten blir høyere enn prisveksten i år.
Torsdag kveld holder sentralbanksjef Ida Wolden Bache den tradisjonsrike årstalen. Høy prisvekst er spøkelset fra 1980-årene. Det har hjemsøkt Norges Bank i noen år. I januar var den underliggende prisveksten 5,3 prosent, målt i forhold til januar i fjor. Det er langt over målet på 2 prosent. Prisveksten er høy og synker sakte. Ifølge NTNU-professor Ragnar Torvik viser det at Norges Bank legger stor vekt på lav ledighet.